160 000 pleds rumantschs

La Lia rumantscha edescha sia banca da datas linguisticas centrala en furma stampada. Questa banca cumpiglia ca. 160'000 chavazzins/singuls pleds e vegn messa a disposiziun en in cudesch bain lià cun ca. 1100 paginas en format A4. La banca da datas sa basa en general sin il linguatg da scrittira rumantsch grischun. Ella resguarda dentant era furmas specificas dals idioms. Ultra da quai èsi fitg simpel da far las midadas dal rumantsch grischun en ils singuls idioms.
Questa ediziun vegn realisada sulettamain, sch'ils cumpraders pajan il pretsch da producziun.
Tar ina producziun da 200 exemplars ston ins quintar cun fr. 250.- per exemplar. Tenor infurmaziun da la Lia rumantscha ha l'acziun da propaganda per quest'ovra gì bun success. In'ediziun da 200 exemplars è tant sco segirada. Il mument vegn la banca da datas linguisticas preparada definitivamain per la stampa. Il cudesch cumpara a l'entschatta da 1993. Tgi che ha interess po era sa colliar directamain sur modem e lingia directa per telefon cun la banca da datas linguistica da la LR. Ils responsabels da la LR dattan era en quest resguard tuttas infurmaziuns. Pustaziuns per la banca da datas linguistica en furma stampada pon vegnir inoltradas fin la fin da l'onn 1992 a la Lia rumantscha, Via da la Plessur 47,7000 Cuira.

[Pagina rumantscha]